Na temelju članka 26. Zakona o radu (Narodne novine, 93/14., 127/17., 98/19., 151/22. i 64/23) i članka 29. i 53. ­­Statuta Ustanove za upravljanje sportskim objektima „Sportski objekti Samobor“ Upravno vijeće na 23. elektronskoj sjednici Upravnog vijeća Ustanove održanoj 29. rujna 2024. godine­ donijelo je

**PRAVILNIK O PLAĆAMA I**

**DRUGIM MATERIJALNIM PRIMANJIMA RADNIKA**

**OSNOVNE ODREDBE**

**Članak 1.**

Ovim Pravilnikom propisuju se osnove i mjerila za obračun plaća, način obračunavanja i isplaćivanja plaća, uvjeti za isplatu naknada plaća, te isplate drugih materijalnih prava radnicima Ustanove.

**Članak 2.**

Izrazi koji se koriste u ovom Pravilniku i pojedinačnim aktima koji se donose na temelju njega, a koji imaju rodno značenje, odnose se jednako na muški i na ženski rod.

**PLAĆA RADNIKA**

**Članak 3.**

Za izvršeni rad u Ustanovi radnik ima pravo na plaću koja se sastoji od osnovne plaće, dodataka na plaću te ostalih primitaka.

Plaća u smislu ovoga Pravilnika je plaća u bruto iznosu.

Osnovna plaća radnika utvrđuje se umnoškom koeficijenta složenosti poslova radnog mjesta i osnovice za obračun plaće koja se utvrđuje odlukom Upravnog vijeća uz prethodnu suglasnost osnivača Ustanove.

Koeficijent pripravnika za vrijeme trajanja vježbeničkog staža umanjuje se za 15%.

Za radna mjesta u Ustanovi utvrđuju se sljedeći koeficijenti složenosti poslova:

|  |  |
| --- | --- |
| **Naziv radnog mjesta** |  **Koeficijent složenosti poslova** |
| RAVNATELJ | 3,6 |
| VODITELJ DVORANE/SPORTSKOG OBJEKTA | 2,9 |
| ADMINISTRATOR/TAJNIK | 2,1 |
| DOMAR/DOSTAVLJAČ | 2,2 |
| SPREMAČICA | 1,63 |
| RADNIK NA ODRŽAVANJU OBJEKATA | 1,63 |

Plaća utvrđena ovim Pravilnikom pripada radniku za puno radno vrijeme i redoviti radni učinak.

Ustanova je obvezna radniku isplatiti plaću nakon obavljenog rada za prethodni mjesec, a najkasnije do 15-og u idućem mjesecu.

Ustanova je obvezna, najkasnije petnaest dana od dana isplate plaće, naknade plaće, otpremnine ili naknade za neiskorišteni godišnji odmor, radniku dostaviti obračun iz kojeg je vidljivo kako su ti iznosi utvrđeni.

Ukoliko je plaća radnika manja od minimalne plaće propisane važećom Uredbom o visini minimalne plaće, radniku će se isplatiti minimalna plaća.

**DODACI NA PLAĆU**

**Stimulativni dio plaće**

**Članak 4.**

Na osnovi ostvarenih iznimnih rezultata rada koji se temelje na kriterijima: produktivnosti, zalaganja, znanja, vještina, timskog rada, organizacije, pouzdanosti, odgovornosti, odnosno kada radnik obavlja poslove u opsegu i kvaliteti koja premašuje uobičajene rezultate rada, odlukom ravnatelja radnik može ostvariti pravo na isplatu povećane plaće do 30%, uz uvjet da su za tu namjenu osigurana financijska sredstva.

Radniku se može isplatiti umanjena plaća do 30% kada obavlja poslove u opsegu i kvaliteti koja je manja od uobičajene.

Ocjenu o tome da li je radnik u pojedinom mjesecu postigao iznimne rezultate rada te odluku o isplati stimulativnog dijela plaće utvrđuje i donosi ravnatelj odlukom.

Ustanova će radniku isplatiti plaću nakon obavljenog rada jedanput mjesečno, unatrag najkasnije do 15-tog u mjesecu.

Odluka o isplati stimulativnog dijela plaće je diskrecijska odluka ravnatelja.

**Dodatak za određene uvjete rada**

**Članak 5.**

Radnik ima pravo na dodatak na plaću za sate rada određene u posebnim situacijama.

* za rad nedjeljom za 50%
* za rad noću za 40%
* za rad na blagdane i neradne dane za 50%
* za prekovremeni rad za 50%
* za dvokratni rad za 10%

Pod noćnim radom podrazumijeva se vrijeme od 22,00 sata do 6,00 sati neradnog dana.

Dvokratni rad je onaj rad koji se obavlja tijekom dva ili tri dolaska u jednom danu s prekidom dužim od 90 minuta. Dodatak za dvokratni rad obračunava se za sve sate rada u danu kada se radilo dvokratno.

Umjesto uvećanja osnovne plaće, radnik može tražiti slobodne sate ostvarene satima prekovremenog rada u osnovnom omjeru 1:1,5 (1 sat rada = 1 sat i 30 min) uvećanim za iznose povećanja plaća iz ovog članka, osim za prekovremeni rad nedjeljom.

**Dodatak za godine staža**

**Članak 6.**

Osnovna plaća radnika uvećava se za dodatak za godine radnog staža, za svaku navršenu godinu radnog staža radnika u visini od 0,5%.

**Dodatak za znanstveni stupanj**

Za postignuti znanstveni stupanj ako je u vezi s poslovima koje radnik obavlja ili s djelatnošću Učilišta, pripadajući koeficijent radnika se uvećava za:

* magisterij znanosti, specijalistički postdiplomski studij – za 8%
* doktorat znanosti – 15%.

**NAKNADE PLAĆE**

**Članak 7.**

Za razdoblja u kojima ne radi zbog opravdanih razloga određenih Zakonom, ovim Pravilnikom, Pravilnikom o radu, ugovorom o radu ili drugim propisom radnik ima pravo na naknadu plaće:

* za vrijeme korištenja godišnjeg odmora u visini ugovorne plaće,
* za vrijeme privremene spriječenosti za rad u slučaju bolesti do 42 dana 90 % plaće iz prethodnog mjeseca, a izračun se vrši prema prvom danu stupanja na bolovanje, a nakon 42 dana prema propisima o zdravstvenom osiguranju,
* za vrijeme privremene spriječenosti za rad zbog povrede na radu ili profesionalne bolesti u visini 100 posto ugovorne plaće,
* za dane blagdana i neradne dane određene zakonom u visini kao da je radio,
* za trajanja plaćenog dopusta u visini kao da je radio,
* za vrijeme prekida rada do kojega je došlo bez njegove krivnje u visini kao da je radio,
* za vrijeme prekida rada do kojega je došlo zbog uznemiravanja ili spolnog uznemiravanja radnika, u visini kao da je radio.

Kada radnik nije radio u mjesecu koji prethodi mjesecu isplate nadoknade plaće, kao visina plaće uzima se plaća koju bi radnik ostvario da je radio u tom mjesecu.

Naknada plaće radniku se obračunava i isplaćuje do 15-tog u mjesecu za protekli mjesec.

**OSTALI PRIMICI RADNIKA**

Ostali primitci radnika su primitci koje Ustanova radniku isplaćuje u novcu ili naravi temeljem ovog Pravilnika i ostalih propisa (regres, jubilarna nagrada, dar za djecu, božićnica, uskrsnica, solidarna pomoć, naknada troškova prijevoza, naknada za troškove prehrane, naknada zbog odlaska u mirovinu) te ostali primici, odlukom Osnivača.

**Regres za godišnji odmor**

**Članak 8.**

Radnik koji je stekao pravo na godišnji odmor, ima pravo na isplatu regresa za godišnji odmor.

Odluku o visini regresa za određenu kalendarsku godinu donosi ravnatelj, sukladno financijskim mogućnostima i odluci Osnivača, najkasnije do kraja lipnja za tekuću godinu.

**Jubilarna nagrada**

**Članak 9.**

Radniku pripada pravo na jubilarnu nagrada za neprekinuti radni staž ostvaren u Ustanovi i to kad navrši:

* 5 godina u visini 1 proračunske osnovice
* 10 godina u visini 1,25 proračunske osnovice
* 15 godina u visini 1,50 proračunske osnovice
* 20 godina u visini 2,00 proračunske osnovice
* 25 godina u visini 2,50 proračunske osnovice
* 30 godina u visini 3,00 proračunske osnovice
* 35 godina u visini 3,50 proračunske osnovice
* 40 godina u visini 4,00 proračunske osnovice
* 45 godina u visini 4,50 proračunske osnovice

**Dar za djecu**

**Članak 10.**

Radniku koji ima dijete koje je do 31. prosinca tekuće godine navršilo do 15 godina starosti, isplaćuju se sredstva kao dar za djecu povodom Dana Svetog Nikole, za svako dijete.

Odluku o isplati sredstava iz stavka 1. ovog članka donosi ravnatelj sukladno odluci Osnivača, najkasnije do 05. prosinca za tekuću godinu.

**Božićnica**

**Članak 11.**

Radnik ima pravo na isplatu božićnice povodom božićnih i novogodišnjih blagdana.

Odluku o visini božićnice za određenu kalendarsku godinu donosi ravnatelj, sukladno financijskim mogućnostima i odluci Osnivača, najkasnije do kraja prosinca za tekuću godinu.

**Uskrsnica**

**Članak 12.**

Radniku povodom uskršnjih blagdana pripada pravo na uručenje dara u naravi, sukladno odluci Osnivača i ako su za tu namjenu osigurana potrebna sredstva.

**Solidarna pomoć**

**Članak 13.**

Radnik ili njegova obitelj imaju pravo na potporu u slučaju:

* smrti radnika - u visini tri (3) osnovice za obračun plaće neto
* smrti radnika koji izgubi život u obavljanju rada - u visini četiri (4) osnovice za obračun plaće neto i pravo na naknadu troškova pogreba
* smrti člana uže obitelji (supružnik, dijete i roditelj zaposlenika) - u visini jedne (1) osnovice za obračun plaće neto
* bolovanja dužeg od 90 dana i održavanja trudnoće duže od 90 dana, jednom godišnje - u visini (jedne i pol) 1,5 osnovice za obračun plaće neto
* nastanka teže invalidnosti na radu - u visini (tri) 3 osnovice za obračun plaće neto
* nastanka teže invalidnosti djeteta ili supružnika - u visini (jedne i pol) 1,5 osnovice za obračun plaće neto
* nabavke prijeko potrebnih medicinskih pomagala odnosno pokrića participacije pri liječenju ili kupovini lijekova za radnika i dijete radnika - u visini (tri) 3 osnovice za obračun plaće neto
* za svako novorođeno dijete radnik ima pravo na naknadu - u visini (jedne) 1 osnovice za obračun plaće neto

**Naknada troškova prijevoza**

**Članak 14.**

Radnik ima pravo na naknadu troškova prijevoza na posao i s posla javnim prijevozom, prema cijeni mjesečne odnosno pojedinačne prijevozne karte.

Naknada troškova prijevoza isplaćuje se radniku za prethodni mjesec do 15. u mjesecu.

U slučajevima kada postoji mogućnost korištenja više alternativnih sredstava javnog prijevoza različite cijene, radnik ima pravo na naknadu troškova prijevoza u visini one cijene javnog prijevoza koja je najpogodnija za Ustanovu.

Pravo na naknadu troškova prijevoza na posao i s posla ima pod jednakim uvjetima iz ovog članka i onaj radnik koji ne koristi javni prijevoz nego osobni automobil.

Radnik ne ostvaruje pravo na naknadu troškova prijevoza na posao i s posla ako izostane s posla cijeli mjesec bez obzira na razlog izostanka (godišnji odmor, plaćeni dopust, neplaćeni dopust, bolovanje i sl.).”

**Naknada za troškove prehrane**

**Članak 15.**

Radnik ima pravo na novčanu paušalnu naknadu za podmirivanje troškova prehrane.

Naknada troškova prehrane isplaćuje se radniku mjesečno do 15. u mjesecu za prethodni mjesec, a visinu naknade određuje Osnivač.

Radnik ne ostvaruje pravo na naknadu za topli obrok ako izostane s posla cijeli mjesec bez obzira na razlog izostanka (godišnji odmor, plaćeni dopust, neplaćeni dopust, bolovanje i sl.).

**Naknada zbog odlaska u mirovinu**

**Članak 16.**

Radnik kojem prestaje radni odnos zbog odlaska u mirovinu ima pravo na naknadu u iznosu od 15 osnovica za obračun plaće neto.

Naknada zbog odlaska u mirovinu će se isplatiti radniku po dostavljenoj odluci o prestanku radnog odnosa radi odlaska u mirovinu. Radniku se dostavlja obračun iznosa koji je isplaćen najkasnije 15 dana od dana isplate naknada, primitak kojeg radnik potvrđuje svojim potpisom.

**Dnevnice i troškovi službenih putovanja**

**Članak 17.**

Radnik koji je upućen na službeno putovanje u zemlji ima pravo na naknadu putnih troškova, dnevnica utvrđenih Pravilnikom o porezu na dohodak i naknadu punog iznosa računa za noćenje.

Službenim putovanjem iz stavka I. ovog članka smatra se svako putovanje iz mjesta u kojemu je mjesto rada ili iz mjesta prebivališta/uobičajenog boravišta radnika koji se upućuje na službeno putovanje u drugo mjesto (osim u mjesto u kojemu ima prebivalište ili uobičajeno boravište), a udaljenosti najmanje 30 kilometara, radi obavljanja, u nalogu za službeno putovanje, određenih poslova njegova radnog mjesta.

Službenim putovanjem ne smatra se rad na terenu.

Službeno putovanje prema jednom putnom nalogu može trajati najduže 30 dana. Radnik ima pravo na:

* dnevnicu u punom iznosu - ako je na službenom putovanju proveo od 12 do 24 sata
* 1/2 dnevnice - ako je na službenom putovanju proveo 8 do 12 sati

Ako je na službenom putovanju na teret poslodavca osiguran jedan obrok (ručak ili večera) neoporezivi iznos dnevnice koji se isplaćuje u novcu umanjuje se za 30% odnosno za 60% ako su osigurana dva obroka (ručak i večera). Doručak koji je uračunat u cijenu noćenja smatra se troškom noćenja i ne smatra se osiguranom prehranom.

Ako je radnik na službenom putovanju proveo duže od 24 sata, broj sati provedenih na službenom putovanju dijeli se sa 24 kako bi se dobio pripadajući broj punih dnevnica.

Radniku na službenom putovanju nadoknadit će se i drugi troškovi službenog puta poput cestarine, mostarine, troškovi prolaza kroz tunel.

U roku od 7 dana od dana završetka službenog putovanja radnik je dužan podnijeti svu dokumentaciju vezanu uz službeno putovanje, zajedno s izvještajem o službenom putovanju, na temelju čega će se obračunati troškovi službenog putovanja.

Za točnost i istinitost podnesene dokumentacije odgovara radnik.

**Korištenja privatnog automobila u službene svrhe**

**Članak 18.**

Zbog potreba posla ravnatelj radniku može odobriti korištenje privatnog automobila u službene svrhe uz nadoknadu troškova po prijeđenom kilometru, sukladno pozitivnim propisima.

Sve predviđene naknade isplaćuju se do visine neoporezovanog dijela, a ostatak sa svim porezima.

**EVIDENCIJE, OBRAČUN I ISPLATA PLAĆA I DRUGIH PRIMANJA**

**Članak 19.**

U Ustanovi se sastavljaju i vode evidencije i obračuni plaća, naknada plaća i ostalih primanja radnika prema propisima o evidencijama o radnim odnosima i računovodstvu.

Računovodstvo Ustanove dužno je radniku prigodom naprijed navedenih isplata uručiti obračun iz kojega je razvidno kako su utvrđeni iznosi plaće, naknade plaće i drugih primitaka.

**Članak 20.**

Ako Ustanova na dan dospjelosti ne isplati plaću, naknadu plaće ili drugi novčani primitak ili ih ne isplati u cijelosti, računovodstvo Ustanove je dužno do kraja mjeseca u kojem su dospjele rečene novčane isplate, uručiti radniku obračun iznosa koji mu je Ustanova bila dužna isplatiti.

Računovodstvo Ustanove će na zahtjev i u skladu s uputama sindikata (ukoliko postoji sindikat) obračunavati i iz plaće radnika ustezati sindikalnu članarinu i uplaćivati ju na račun sindikata samo uz prethodnu pisanu suglasnost radnika.

Pisanu suglasnost iz stavka 2. ovoga članka sindikat ili radnik dužan je dostaviti računovodstvu Ustanove.

**PRIJELAZNE I ZAVRŠNE ODREDBE**

**Članak 21.**

Ovaj Pravilnik o primanjima i drugim isplatama radnicima mijenja se i dopunjuje sukladno članku 29. i 53. ­­Statuta Ustanove.

Ovaj Pravilnik o primanjima i drugim isplatama radnicima objavljuje se na oglasnoj ploči i ineternetskoj stranici Ustanove SOS-a te stupa na snagu danom objave.

 **PREDSJEDNIK UPRAVNOG VIJEĆA**

 **Marko Matijaščić**

Ovaj Pravilnik o plaćama i drugim materijalnim primanjima radnika objavljen je na oglasnoj ploči i ineternetskoj stranici Ustanove SOS-a dana 1. listopada 2024. godine

URBROJ: 238-27-183/01-24-48

 **RAVNATELJICA**

 **Maja Biondić**